Ana zargin Farfesa da satar yara – Dala FM Kano
Gwamnatin jihar Kano ta shirya gurfanar da Farfesa Solomon Musa Tarfa a gaban babbar kotun jiha sakamakon zargin satar yara da a ke yi masa.
Tun da farko dai gwamnatin na zargin Farfesa Solomon Tarfa da laifin satar kananun yara 19, wanda kunshin tuhumar zargin ya bayyana cewar, an gurfanar da Farfesa Solomon Musa Tarfa mazaunin unguwar Nomansland gida mai lamba 15 wanda a ka samu yara maza da mata 19 a cikin gidan sa kuma bincike ya nuna cewar sato yaran ya yi domin ya yi safarar su.
A kan hakan ne gwamnatin jihar ta gurfanar da shi a gaban babbar kotun jiha a ranar 13 ga wannan watan.
Lauyan gwamnati Lamido Abba Soron Dinki, shi ne ya baiwa Farfesa Tarfa, kunshin tuhumar shi kuma Farfesa ya sanya hannu a kai.
A baya dai kotun Majistret mai lamba 29 ta bayar da belin Farfesa Tarfa, sai dai an sanya sharuda a kan belin.
Sai dai kuma, babban sakatare daga gwamnatin tarayya ya tsaya masa, amma dai lauyoyin sa sun garzaya gaban Justice Faruk Adamu Lawan na babbar kotun jiha mai lamba 7 domin ya sassauta wancan sharadin.
Koda yake lauyoyin gwamnati, Sanusi Ma’aji da Lamido Soron Dinki, sun yi suka sun roki kotun da ta juyar da rokon zuwa babbar kotun jiha mai lamba 2 wadda ita ce za ta saurari shari’ar.
Wakilin mu Yusuf Nadabo Ismail ya ruwaito cewar, an kawo Farfesa Solomon Tarfa cikin kotun Majistret mai lamba 29 sanye da sarka a kafar sa.
‘Yan sanda za su fara kamen masu daukar amarya- DSP Kiyawa
Covid-19: An janye karbar haraji har tsawon watanni biyu saboda Corona
Karamar hukumar Doguwa ta janye karbar haraji ga ‘yan asalin karamar hukumar tsawon watanni biyu domin su farfado daga kangin da korona ta jefa su.
Shugaban karamar hukumar Doguwa, Ali Abdul Ali, ya bayyana hakan lokacin kaddamar da tallafin kayan abinci karo na biyu da gwamnati ta gabatar domin ragewa masu karamin karfi radadin zaman gida.
Shugaban karamar hukumar wanda mataimakin sa, Dauda Hamisu Falgore, ya ce” Mun yi la’akari ne da kasancewar mazauna karamar hukumar manoma ne da ‘yan kasuwa”.
A nasa jawabin gwamnan Kano Dr Abdullahi Umar Ganduje, wanda ya samu wakilcin shugaban hukumar bada agajin gaggawa da tsugunar da gajjiyayyu ta Jihar Kano, Sale Aliyu Jili, ya ce” Za a ci gaba da rabon tallafin karo na Uku ga masu bukatar da su ka cancan ta”.
Da Ya ke nasa jawabin Hakimin karamar hukumar Doguwa, Alhaji Abdullahi Iliyasu, ya yabawa ‘yan kwamitin tare da hakurkurtar da wanda ba su samu ba.
Wakilin mu Abba Isah Muhammad, ya rawaito cewa ‘yan kasuwa da wadan da su ka amfana da tallafin sun bayyana godiyar su.